Benvolgudes famílies,

Seguint les instruccions del Departament d’Educació estem elaborant el Pla d’obertura del nostre centre que entrarà en vigor a partir del **dia 2 de juny** sempre i quan el nostre territori entri en Fase 2. El centre estarà obert de **9:00 a 12:00**.

Us informem del punts més importants:

1. L’activitat lectiva continuarà sent exclusivament **telemàtica** fins al dia 19 de juny.
2. El retorn al centre per part dels alumnes serà **voluntari i puntual**, tot i que el departament d’orientació del centre podrà proposar tutories a alguns alumnes.
3. El centre estarà obert només per realitzar les següents activitats:

* Tutories individualitzades i de suport emocional
* Atenció tutorial en grup reduïts
* Orientació d’alumnat de final d’etapa: 4t d’ESO i 2n de batxillerat. Les sessions d’orientació per als estudis posteriors (4t ESO) per la matrícula de les PAAU o la preinscripció universitària (2n batx) es podran fer de manera individualitzada o bé en grups reduïts d’un màxim de 10 alumnes. En aquest cas, els tutors individuals es posaran en contacte amb els seus alumnes tutoritzats per fer aquestes sessions. Tenint en compte que continuarem prioritzant les sessions telemàtiques tal i com s’han anat fent durant el confinament. Tant els alumnes de batxillerat com els alumnes de 4t d’ESO tenen tota la informació referent a l’orientació a l’aula col·laborativa del Moodle.

1. Per accedir al centre caldrà demanar sempre **cita prèvia** al tutor individual.
2. Els alumnes que necessitin tornar al centre hauran de reunir el requisits següents:

* **Absència de simptomatologia compatible amb la COVID-19** (febre, tos, dificultat respiratòria, malestar, diarrea...) o amb qualsevol altre quadre infecciós.
* Que **no** siguin o hagin estat **positives** per al SARS-COV 2 durant els 14 dies anteriors.
* Que **no** hagin estat en **contacte** estret amb positiu confirmat o simptomatologia compatible en els 14 dies anterior.
* Que tinguin el **carnet de vacunes al dia** i que portin una **còpia** el dia que vinguin al centre.
* Que no presentin una **malaltia crònica d’elevada complexitat** considerada de risc per a la COVID-19: malalties respiratòries greus, malalties cardíaques greus, malalties que afectin el sistema immunitari, diabetis mal controlada, malalties neuromusculars o encefalopaties.

1. Per entrar al centre cal presentar una **declaració responsable,** d’acord amb el model que us facilitarem.
2. Tal i com indiquen les autoritats sanitàries, és obligatori l’ús de **mascareta** en espais públics sempre i quan no es pugui mantenir una distància de seguretat interpersonal de 2 metres.

Per a qualsevol dubte contacteu amb el tutor individual. Trobareu la informació actualitzada a la nostra pàgina web.

Atentament,

Anna Roca Ferrer

Directora

Vic, 25 de maig de 2020